Avainsanat

Tiivistelmä



Avainsanat

1. Maatalous – Yhteinen maatalouspolitiikka – Tiettyjen peltokasvien viljelijöiden tuet – Yhteinen markkinajärjestely – Naudanliha – Maksut, joilla korvataan yhteisen maatalouspolitiikan uudistamisesta aiheutuneet tulonmenetykset – Velvollisuus maksaa kyseiset korvaukset kokonaisuudessaan edunsaajille – Ulottuvuus – Kansalliset viranomaiset perivät maksun maanviljelijöiltä tukihakemukseen liitettävän kartan myöntämisestä – Kielto – Peltokasvialan tukea tai rehupinta-alatukea ja maatalouden ympäristötukia tai aluetukia koskevat yhtäaikaiset hakemukset – Yhtäaikaisuudella ei ole merkitystä

(Neuvoston asetuksen N:o 805/68 30 a artikla ja neuvoston asetuksen N:o 1765/92 15 artiklan 3 kohta)

2. Maatalous – Yhteinen maatalouspolitiikka – EMOTR:sta maksettava rahoitus – Periaatteet – Komission velvollisuus kieltäytyä ottamasta sääntöjenvastaisia menoja vastattaviksi – Sääntöjenvastaisuuden suvaitseminen kohtuussyistä yhtenä varainhoitovuotena – Säännösten tarkka soveltaminen seuraavana varainhoitovuotena – Oikeusvarmuuden periaatteen ja luottamuksensuojan periaatteen loukkaaminen – Periaatteita ei ole loukattu

Tiivistelmä

1. Tukijärjestelmästä tiettyjen peltokasvien viljelijöille annetun asetuksen N:o 1765/92 15 artiklan 3 kohdassa ja naudanliha-alan yhteisestä markkinajärjestelystä annetun asetuksen N:o 805/68 30 a artiklassa, joissa säädetään, että näissä asetuksissa tarkoitettujen korvaavien maksujen ja palkkioiden, joiden tarkoituksena on korvata maanviljelijöille yhteisen maatalouspolitiikan uudistuksesta aiheutuneita haittavaikutuksia, maksetaan kokonaan edunsaajille, kielletään se, että kansalliset viranomaiset tekevät vähennyksiä myönnettyihin korvauksiin tai perivät hakemuksen käsittelystä aiheutuneita hallintokuluja siten, että tämän seurauksena tukien määrä pienenee.

Tätä kieltoa sovelletaan järjestelmään, jossa henkilöt, jotka ovat aikoneet hakea yhteisön tukea, joutuvat suorittamaan maksun saadakseen kansallisilta viranomaisilta kartan, joka on välttämättä liitettävä hakemusasiakirjoihin. Vähennyksiä koskeva kielto koskee nimittäin kaikkia maanviljelijöille suoritettaviin summiin välittömästi ja erottamattomasti liittyviä maksuja eikä ainoastaan maksuja tosiasiallisesti suoritettaessa tehtyjä pidätyksiä.

Se, että jotkut maanviljelijät ovat hakeneet samalle pinta-alalle tukia asetuksen N:o 1765/92 tai asetuksen N:o 805/68 nojalla ja maatalouden ympäristötukia tai aluetukia, ei sitä paitsi millään tavoin vaikuta jäsenvaltioille asetettuun kieltoon tehdä pidätyksiä peltokasvialan tukea tai rehupinta-alatukea saavien maanviljelijöiden saamista summista; muussa tapauksessa edellä mainitut säännökset menettäisivät tehokkaan vaikutuksensa.

(ks. 19, 22, 24, 38, 39 ja 41 kohta)

2. Se, että komissio on jättänyt EMOTR:n tukiosaston tilejä tarkastettaessa suoritetun tutkimuksen yhteydessä vaadittavan korjauksen tekemättä edellisen varainhoitovuoden osalta ja suvainnut sääntöjenvastaisuuksia kohtuussyistä, ei anna missään tapauksessa asianomaiselle jäsenvaltiolle oikeusvarmuuden tai luottamuksensuojan periaatteen perusteella oikeutta vaatia samanlaista suhtautumista sellaisten sääntöjenvastaisuuksien osalta, jotka tapahtuvat seuraavan varainhoitovuoden aikana.

(ks. 28 kohta)